ລັດຖະບານ-ເຈົ້າແຂວງ ເລັ່ງຫາລືການຄຸ້ມຄອງລັດ-ຄຸ້ມຄອງສັງຄົມ
ອີງຕາມການລາຍງານຂ່າວຂອງ ຫນັງສືພິມວຽງຈັນໃຫ່ມ ວ່າ: ກອງປະຊຸມລັດຖະບານເປີດກວ້າງ ຄັ້ງທີ I ປີ 2017 ຈັດຂຶ້ນວັນທີ 7-8 ກັນຍາ 2017 ຢູ່ຫໍປະຊຸມແຫ່ງຊາດ ໂດຍເປັນປະທານຂອງທ່ານ ທອງລຸນ ສີສຸລິດ ນາຍົກລັດຖະມົນຕີ ມີບັນດາຮອງນາຍົກລັດຖະມົນຕີ ສະມາຊິກລັດຖະບານ ເຈົ້າຄອງນະຄອນຫຼວງວຽງຈັນ ເຈົ້າແຂວງ ຜູ້ຕາງໜ້າອົງການຈັດຕັ້ງພັກ ສະພາແຫ່ງຊາດ ອົງການນິຕິບັນຍັດ ຕຸລາການ ສູນກາງແນວລາວສ້າງຊາດ ອົງການຈັດຕັ້ງມະຫາຊົນ ແລະ ແຂກຖືກເຊີນເຂົ້າຮ່ວມ.
ທ່ານ ທອງລຸນ ສີສຸລິດ ໄດ້ກ່າວວ່າ: ກອງປະຊຸມຄັ້ງນີ້ ພ້ອມກັນສະຫຼຸບຕີລາຄາຢ່າງກົງໄປກົງມາຕໍ່ໝາກຜົນ ແລະ ຂໍ້ຄົງຄ້າງ ໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ປຶກສາຫາລືຫຼາຍບັນຫາສຳຄັນ ທີ່ພົວພັນກັບການຄຸ້ມຄອງລັດ-ຄຸ້ມຄອງສັງຄົມຂອງລັດຖະບານ ກໍ່ຄືອຳນາດການປົກຄອງທ້ອງຖິ່ນໃນໄລຍະຜ່ານມາ ແລະ ທິດທາງຕໍ່ໜ້າ ໂດຍສະເພາະ ການສະຫຼຸບຕີລາຄາຄວາມຄືບໜ້າ ການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມປີ 2017 ແລະ ທິດທາງປີ 2018 ສະຫຼຸບຖອດຖອນບົດຮຽນ ແລະ ທິດທາງຜັນຂະຫຍາຍຜົນການຢ້ຽມຢາມຕ່າງປະເທດຂອງພັກ ແລະ ລັດຖະບານຕີລາຄາການຈັດຕັ້ງປະຕິບັດມະຕິຄຳສັ່ງ ແຈ້ງການ ແລະ ການຕົກລົງຂອງລັດຖະບານໃນໄລຍະຜ່ານມາ ການຈັດຕັ້ງປະຕິບັດຄຳສັ່ງເລກທີ 15/ນຍ ວ່າດ້ວຍການເພີ່ມທະວີຄວາມເຂັ້ມງວດໃນການຄຸ້ມຄອງ ແລະ ການກວດກາຂຸດຄົ້ນໄມ້ ເຄື່ອນຍ້າຍໄມ້ ແລະ ທຸລະກິດໄມ້ ແລະ ທິດຊີ້ນຳເພີ່ມເຕີມຕ່າງໆຂອງລັດຖະບານ ປຶກສາຫາລືທິດທາງການສົ່ງເສີມການຜະລິດເປັນສິນຄ້າ ແລະ ການຄ້ຳປະກັນຄວາມໝັ້ນຄົງດ້ານສະບຽງອາຫານ ລາຍງານ ກະກຽມຄວາມພ້ອມໃນການເປີດປີທ່ອງທ່ຽວລາວ 2018 ແລະ ລາຍງານສະພາບການແກ້ໄຂສິ່ງກີດຂວາງ ແລະ ການຊົດເຊີຍຜູ້ໄດ້ຮັບຜົນກະທົບຈາກການກໍ່ສ້າງ ໂຄງການທາງລົດໄຟ ລາວ-ຈີນ ລວມທັງເອກະສານສຳຄັນ ແລະ ຮີບດ່ວນຄື: ຮ່າງແຜນແມ່ບົດຈັດສັນທີ່ດິນແຫ່ງຊາດ ຮ່າງດຳລັດວ່າດ້ວຍການປະກອບຄຸ້ມຄອງ ແລະ ນຳໃຊ້ລົດລັດ ທິດທາງໃນການແກ້ໄຂບັນຫາການຂົນສົ່ງທາງບົກ ແລະ ດ່ານສາກົນພາຍໃນປະເທດ ເພື່ອອຳນວຍຄວາມສະດວກໃຫ້ແກ່ການຂົນສົ່ງ.
ໂດຍລວມແລ້ວ ບັນຫາທີ່ນຳມາປຶກສາຫາລືຢູ່ໃນກອງປະຊຸມ ມີລັກສະນະກວມລວມ ແລະ ພົວພັນເຖິງການປະຕິບັດໜ້າທີ່ວຽກງານຂອງຂະແໜງການສູນກາງ ແລະ ອຳນາດການປົກຄອງທ້ອງຖິ່ນ ດັ່ງນັ້ນ ທ່ານນາຍົກຈຶ່ງຮຽກຮ້ອງໃຫ້ຜູ້ທີ່ເຂົ້າຮ່ວມ ຈົ່ງພິຈາລະນາຢ່າງກວ້າງຂວາງເລິກເຊິ່ງ ແລະ ຍົກສູງຄວາມຮັບຜິດຊອບຂອງຕົນ ເຂົ້າໃນການປະກອບຄຳເຫັນ ສະເໜີຢ່າງກົງໄປກົງມາ ກະທັດຮັດ ແລະ ມີຈຸດສຸມ ລົງເລິກເຖິງຂໍ້ຄົງຄ້າງທີ່ຍັງປະຕິບັດບໍ່ທັນໄດ້ດີ ວິເຄາະ-ວິໄຈສາເຫດ ແລະ ສະເໜີທິດທາງ ມາດຕະການແກ້ໄຂຕົວຈິງ ເພື່ອໃຫ້ສາມາດປັບປຸງແກ້ໄຂ ແລະ ຍົກປະສິດທິຜົນໃນການຄຸ້ມຄອງ ແລະ ບໍລິຫານບ້ານເມືອງໃຫ້ສູງຂຶ້ນ
ທີ່ມາ: ຫນັງສືພິມວຽງຈັນໃຫ່ມ
© ໂຕະນໍ້າຊາ | tonamcha.com